O cukrových topánočkách

Krista Bendová

Kde bolo, tam bolo, bolo raz jedno pekné dievčatko menom Elvíra. To dievčatko bolo jedinou dcérou jediného otca a jedinej matky. Čiže každému je hneď jasné, že to dievčatko bolo jedináčik. Vlastne jedináčka a tak trochu aj maznáčka. Teda vlastne umrnčaná Elvíra. Pravdaže, mrnčala len vtedy, keď jej niečo nechceli dať. Ale mrnčala tak strašne, že sa všetkým ježili vlasy a krútili sa ušká, takže tej Elvíre radšej hneď všetko dali, aby im náhodou vlasy neostali ježaté a uši ušaté...

Jedného dňa sa stala taká nešikovná vec, že Elvíra začala čítať rozprávkovú knižku. A ešte nešikovnejšie bolo, že si prečítala rozprávku o Popoluške. Veď viete – o tom, ako Popoluška stratila zlatú topánočku a našiel ju princ a vzal si ju nakoniec za manželku. Nie topánočku, pravdaže, ale Popolušku.

Prečítala si Elvíra rozprávku, veľmi sa zamyslela a vymyslela, že najdôležitejší predmet v ľudskom živote na zemi aj vo vesmíre – sú topánky.

,,Také topánky nesmú byť obyčajné!“ rozmýšľala Elvíra. ,,Popoluška mala zlaté, ale zlaté by mi asi nedali, lebo potrebujú v našej rodine na zlaté zuby. No mohli by byť napríklad ... Už to mám!“

A Elvíra dostala svetový nápad a hneď s ním aj napadla svojich milovaných rodičov.

,,Rodičia moji!“ povedala Elvíra. ,,Potrebujem nejaké zvláštne topánky, aby ma podľa nich našiel nejaký rozprávkový princ. Chcem, aby tie topánky boli – cukrové!“

,,Dcérenka!“ zakvílili rodičia. ,,Kdeže ti my vezmeme cukrové topánky, veď to nie je sériová výroba, a keby museli vyrobiť jeden pár, vyšlo by nás to strašne draho.“

,,Chcem cukrové topánky!“ povedala Elvíra energicky a vložila do hlasu trocha plačlivý tón. ,,Ak mi ich nedáte, budem mrnčať!“

,,Zadrž, dcérenka!“ zľakli sa obaja rodičia. ,,Dáme ti radšej sto kociek cukru alebo tisíc najsladších bozkov, ale nežiadaj cukrové topánky, lebo tie naša výroba nenaplánovala!“

No Elvíra že nie a nie, a hneď aj spustila svoje svetoznáme mrnčanie: ,,Uááá, búúú, uííí, mauúúú...“

A zavýja a zavýja ako najsanitkovanejšia úrazovka a susedia zatvárajú okenice a pchajú si do uší vatové štoplíky.

,,Neplač, dcérenka, kúpime ti osem vagónov eskima!“ prosia rodičia a zúfalo zalamujú ruky.

Ale Elvíra uáka a buáka a muáka, až sa všetky domy a okolí trasú, ľudia si schovávajú hlavy pod periny a najhluchejší praotec v sídlisku odrazu prvý raz po tridsiatich rokoch počuje hrozné zvuky a čuduje sa, ako sa mu zrazu vrátil sluch.

Rodičia smutno nariekajú a prosia: ,,Neplač, Elvíra, nezavýjaj, dcérenka naša, upečieme ti dvanásťposchodovú tortu, len cukrové topánky od nás nežiadaj, také v našich obchodoch nedostať!“

Čo mali nešťastní rodičia robiť ? Sľúbili nakoniec umraukanej dcére cukrové topánky. Hneď ráno vyzdvihol otecko v banke všetky úspory na družstevný byt a objednal u mestských cukrárov a sódovkárov cukrové topánky pre svoju umňaukanú jedináčku.

Cukrári a sódovkári sa pustili do roboty, vzali Elvíre mieru a vyrobili snehobiele cukrové topánočky. Vpredu bola malá červená ružička a dookola čokoládový nápis: ,,Blahoželáme Ti, milá Elvíra!“

Obula si Elvíra cukrové topánočky, pokochala sa pohľadom v zrkadle, podupala po dome a vraví: ,,Ej, budeže sa mi sladko chodiť po živote!“

A s týmto radostným výkrikom vyšla z domu do ulíc. Klopká si sladko, po chodníčku, keď tu zrazu na streche: cukrú, cukrú ... zacukrujú dve hrdličky a potom ďalšie dve a potom ďalšie a všetky mestské hrdličky sa zletujú zo striech k Elvíriným topánkam a ďobú do tej sladkej obuvi.

,,Heš! Heš!“ kričí Elvíra a odoháňa celý oblak vtáctva od svojich sladkých topánok. Ale vtáctva celý oblak letí za ňou ako čierny mrak a Elvíra hešuje a hešuje a preč ich odháňa. Vtom aj mušky čosi príjemne zavoňali. Bzú, bzú, zletujú sa na Elvírinu obuv a je ich celé mračno, ako keby to na chodníku dymilo čiernym dymom. Aj osy a včely a všetok hmyz celého  okresu zletuje sa k sladkým topánkam a Elvíra sa oháňa ako veterná mlynica a kroka poriadneho nemôže spraviť.

Odrazu na nebi zablyslo, zahrmelo. Naľakali sa mušky, včely, osy a iné lietavce, lebo hneď vedeli, že ide búrka. Fŕŕŕ, odfŕŕŕkli ako strely a Elvíra celá blažená – kráča ďalej bez lietajúceho sprievodu. Ale odrazu len cup – cup – cup, klop – klop, dážď sa spustil a leje a leje a je to naozajstná prietrž mračien. Dala sa Elvíra do behu, aby bola čím skôr doma. No neprešla ani za roh a vidí – červené ružičky sa pomaly ale isto strácajú z topánok a tečú ako červené potôčiky po chodníku. Aj cukrové topánočky sú čoraz tenšie a tenšie a hnedé blahoželanie k narodeninám sa zmiešalo s hnedým blatom.

Na druhej ulici Elvíra zastane, rev prenáramný spustí, alebo nijako nevie pochopiť, kam sa odrazu stratili tie krásne sladké topánky! Lebo na nohách už nemá nič iné, len pančušky a vlastnú načisto premočenú pokožku.

Poležala si Elvíra týždeň v postieľke, veselo kýchala a nádchovala, a za ten týždeň vymyslela, že v rozprávkach sú topánky potrebné na všeličo. Ale v nerozprávkach ich treba iba na chodenie, a ak je nejaký princ, nech si Elvíru nájde hoci aj v obyčajných cvičkách.

 Úloha č.1

Vyznač v texte postavy, ktoré vystupujú v príbehu.  Použi tučné červené písmo veľkosť 18. Každú postavu (osobu, zviera) vyznač len raz.

Úloha č.2
Vyber zo slov a doplň do tabuľky: mama, mušky, včely, otec, Elvíra, hrdličky, cukrári, osy

	DIEVČA
	RODIČIA
	VÝROBCOVIA CUKROVINIEK
	VTÁKY
	HMYZ

	
	
	
	
	

	
	
	
	
	

	
	
	
	
	


Úloha č.3

Nájdi v texte vetu, ktorá hovorí kedy dostala Elvíra nápad s cukrovými topánkami. Túto vetu vyznač podčiarknutím.

Úloha č.4
Vyznač  v texte  priamu reč postáv kurzívou.

Úloha č.5

Doplň kto s kým sa v príbehu rozprával alebo stretol.

Elvíra sa rozprávala s ............................................... .

Rodičia sa rozprávali s ............................................. .

Otec sa rozprával s .................................................. .

Elvíru obletovali ...................................................................................................... .

Úloha č.6

Pozorne si prečítaj text a doplň do tabuľky vlastnosti.

	
	Vlastnosti

	Elvíra
	
	
	
	

	Rodičia
	
	
	
	

	topánky
	
	
	
	


Úloha č.7
Usporiadaj slovné spojenia podľa príbehu a doplň.

 otec išiel, plakala a dupkala, chcela cukrové topánočky, zamyslelal sa,  ležala, čítala, v daždi, obletovali

2.vyučovacia hodina

Vytvor obrázkový príbeh  O cukrových topánočkách.

Postupuj podľa jednotlivých krokov.

1. Priprav si 8 obrázkov podľa Úlohy 7 – 

· postupne zadávaj slová z Úlohy 2 a ukladaj obrázky na plochu.

2. www.mysata.webnode.sk – Zábavné úlohy – O cukrových topánočkách – otvor

3. Dokument máš rozdelený na 8 rovnakých častí. Do každej vložíš vhodný obrázok.

4. Otvor obrázok, ktorý vložíš prvý.

5. Klikni pravým – Kopírovať

6. Otvor pripravený dokument

7. Kurzor umiestni do prvej časti.

8. Klikni pravým – Vložiť (Prilepiť)

9. Obrázok zmenši tak, aby sa zmestil do prvej časti.

10. Rovnakým spôsobom postupuj a vkladaj ďalšie obrázky.

11. Dokončenú prácu ulož do svojho priečinka:

12.  Súbor – Uložiť ako – Pracovná plocha – Žiacke práce – priečinok s tvojím menom 
